โฆสิตค้าน"กนง."ขึ้นดอกเบี้ย
โฆสิต แนะ กนง. ชะลอขึ้นดอกเบี้ย ชี้เงินเฟ้อยังไม่กระทบราคาสินค้ารุนแรง
21 ส.ค. 2554

โฆสิต แนะ กนง. ชะลอขึ้นดอกเบี้ย ชี้เงินเฟ้อยังไม่กระทบราคาสินค้ารุนแรง 
นายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ กล่าวว่า คณะกรรมการนโยบายการเงิน (กนง.) ควรชะลอการปรับขึ้นอัตราดอกเบี้ยนโยบาย ในวันที่ 24 ส.ค.นี้ เพื่อรอดูสถานการณ์ เนื่องจากเชื่อว่าอัตราเงินเฟ้อในปัจจุบันยังไม่ส่งผลให้ราคาสินค้าปรับขึ้นรุนแรง 



โฆสิต
นอกจากนี้ ธนาคารกลางประเทศอื่นในภูมิภาคได้เริ่มชะลอการขึ้นดอกเบี้ยแล้ว จากแนวโน้มเศรษฐกิจโลกที่เริ่มชะลอตัวลง 
“ขณะนี้เรามีข้อมูลใหม่ว่าเศรษฐกิจโลกเริ่มส่งสัญญาณชะลอตัวลง ทำให้แรงกดดันเงินเฟ้อลดตามไปด้วย ดังนั้นหาก กนง.จะชะลอการขึ้นดอกเบี้ยนโยบายเพื่อรอดูสถานการณ์ก็สามารถทำได้ ระดับเงินเฟ้อในขณะนี้แม้ต้องจับตาดู แต่เชื่อว่ายังไม่กระทบราคาสินค้ารุนแรง ความสัมพันธ์ระหว่างดอกเบี้ยจึงไม่ต้องเคร่งครัดมากก็ได้” นายโฆสิต กล่าว
สำหรับแนวโน้มเศรษฐกิจไทยในครึ่งปีหลัง เชื่อว่าจะมีแรงส่งที่ดีจากการเติบโตในครึ่งปีแรก อย่างไรก็ตามต้องจับตาดูผลกระทบจากการดำเนินนโยบายกระตุ้นเศรษฐกิจของรัฐบาล ที่อาจสร้างหนี้จากการทำงบขาดดุล 
ขณะเดียวกันห่วงว่านโยบายปรับขึ้นค่าจ้างจะกระทบกับภาคเกษตร ทั้งคาดว่าผลิตภัณฑ์มวลรวมภายในประเทศ (จีดีพี) ในปีนี้จะเติบโตที่ระดับ 4% 
ด้านนายภาณุพงศ์ นิธิประภา คณบดีคณะเศรษฐศาสตร์ มหา วิทยาลัยธรรมศาสตร์ คาดว่า กนง. จะปรับดอกเบี้ยนโยบายขึ้นต่อเนื่องเพื่อดูแลเงินเฟ้อ เนื่องจากอัตราดอกเบี้ยแท้จริงปัจจุบันยังติดลบ 
นายภาณุพงศ์ไม่เห็นด้วยกับแนวคิดขยายกรอบเงินเฟ้อและการแทรกแซงราคาสินค้าของรัฐบาล โจทย์สำคัญของรัฐบาลคือการสร้างความเชื่อมั่นให้แก่ภาคธุรกิจและครัวเรือน ไม่จำเป็นต้องต้องดำเนินนโยบายฟุ่มเฟือย หากจะใช้นโยบายขาดดุล เมื่อสร้างหนี้ก็ต้องเพิ่มรายได้ให้ประชาชนด้วย และควรลงทุนในโครงสร้างพื้นฐานไม่ต่ำกว่า 25% ของงบลงทุน